U Mosè sejjaħ lil Iżrael kollu u qalilhom: "Intom rajtu kulma għamel il-Mulej quddiem għajnejkom fl-art tal-Eġittu lill-Fargħun, lill-qaddejja kollha tiegħu u lil artu kollha; it-tiġrib kbir li raw għajnejk, dawk is-sinjali kbar u għeġubijiet. Imma sal-lum il-Mulej ma takomx moħħ biex jifhem, għajnejn biex jaraw, u widnejn biex jisimgħu. Mexxejtkom għal erbgħin sena fid-deżert, l-imnatar tagħkom ma nkeddux minn fuqkom, il-qorq tiegħek ma ttikilx f'riġlejk. Ħobż ma kiltux, u nbid u xorb ma xrobtux, biex tagħrfu li jien il-Mulej, Alla tagħkom. U wasaltu f'dan il-post, u ħarġu għalina għall-ġlied Siħon, is-sultan ta' Ħesbon, u Għog, is-sultan ta' Basan, imma aħna kissirniehom; ħadnielhom arthom u tajnieha b'wirt lir-Rubenin, lill-Gadin u lil nofs it-tribù ta' Manassi. Mela intom għandkom tħarsu l-kelma ta' dan il-patt u tagħmluha biex f'kulma tagħmlu jkollkom ir-risq. "Intom illum, ilkoll kemm intom, qegħdin weqfin quddiem il-Mulej, Alla tagħkom; il-kapijiet tagħkom, l-imħallfin tagħkom, ix-xjuħ tagħkom u l-uffiċjali tagħkom, l-irġiel kollha ta' Iżrael, it-tfal tagħkom, in-nisa tagħkom, u l-barrani li qiegħed fil-kamp tiegħek, minn dak li jaqtagħlek il-ħatab sa dak li jġorrlok l-ilma, biex tidħol fil-patt tal-Mulej, Alla tiegħek, u l-ħalfa tiegħu, li l-Mulej, Alla tiegħek, qiegħed jagħmel miegħek illum. Biex hu llum jagħmlek il-poplu tiegħu, u hu jkun Alla tiegħek, bħalma wiegħdek u bħalma ħalef lil missirijietek, lil Abraham, lil Iżakk u lil Ġakobb. "U mhux magħkom weħidkom se nagħmel dan il-patt u l-ħalfa, imma ma' min qiegħed magħna llum quddiem il-Mulej, Alla tagħna, u ma' min mhux hawn magħna llum. Għax intom tafu kif konna ngħammru fl-art tal-Eġittu u kif għaddejna minn nofs il-ġnus, li għaddejtu minnhom, u rajtu x-xbihat moqżieża u koroh ta' allathom, u injam u ġebel, fidda u deheb, li għandhom. "Qisu li ma jkunx hemm raġel jew mara, tribù jew familja, li twarrab illum qalbha mill-Mulej, Alla tagħna, biex tmur isservi l-allat ta' dawk il-ġnus; li ma jkunx hemm għerq jarmi s-semm u l-absint; li ħadd ma jisma' l-kliem ta' din il-ħalfa u jifraħ f'qalbu u jgħid: 'Ikolli r-riżq, imqar jekk nimxi skont l-ebusija ta' qalbi,' li ma jmurx jitkaxkar l-imsoqqi u l-għatxan . "Il-Mulej ma jkunx irid jaħfirlu, imma jixgħel bil-korla u bl-għira l-Mulej għal dak ir-raġel, u jinżlu fuqu s-saħtiet kollha li hawn miktuba f'dan il-ktieb, u l-Mulej iħassar ismu minn taħt is-smewwiet. U jaqtgħu l-Mulej mit-tribujiet kollha ta' Iżrael bi ħsara għalih, skont is-saħtiet ta' dan il-patt miktuba fil-ktieb ta' din il-liġi. "Il-ġenerazzjoni ta' wara, uliedek li għad iqumu warajk, u l-barrani li għad jiġi minn art imbiegħda u għad jara l-ħsarat ta' din l-art u l-mard li jkun bih marradha l-Mulej - kubrit, melħ u ħriq l-art kollha li ma tistax tinżera' jew tnibbet, u ebda ħaxix ma jikber fiha - meta dawn jaraw dan it-tiġrif bħal dak ta' Sodoma u Gomorra, Adma u Sebojim, imġarrfa mill-Mulej fil-qilla tal-korla tiegħu, għad jgħidu l-ġnus kollha tal-art: 'Għala għamel hekk il-Mulej lil din l-art? X'inhi din is-saħna ta' din il-korla kbira?' U jweġbuhom: 'Għaliex telqu l-patt tal-Mulej, Alla ta' missirijiethom, li għamel magħhom meta ħariġhom mill-Eġittu; u marru u servew lil allat oħra u nxteħtu quddiemhom, allat li ma jafuhomx, u li ma għamilx għalihom il-Mulej. Għalhekk xegħlet il-korla tal-Mulej għal din l-art u ġiebet fuqha s-saħtiet kollha miktuba f'dan il-ktieb; għalhekk il-Mulej qalagħhom minn arthom b'korla, b'qilla u b'herra kbira, u xeħithom f'art oħra, bħalma huma llum.' "Il-ħwejjeġ mistura huma tal-Mulej, Alla tagħna, iżda l-ħwejjeġ mikxufa huma għalina u għal uliedna għal dejjem, biex nagħmlu kulma tgħidilna din il-liġi.